銅陵阻風
作者：華鎮
朝代：宋

paragraphs: 常言秋冬交，泝江便風多。
我行已旬餘，有風不生波。
直道不敢往，曲港傷逶迤。
昨日始張帆，騰凌越盤渦。
脩途驛未歷，寒日景已俄。
夜半轉巨橐，驚濤擁蛟鼉。
天明更雄厲，尋尺不得過。
密雨喜初霽，整衣起婆娑。
倚檣玩輕鷗，遵渚踏寒莎。
羨望東行舟，飛帆峭嵯峨。
回數挽引日，多少唯與阿。
行止風在天，天爲謂之何。
欲歎翻自笑，聊爲阻風歌。
來日如未已，且用資吟哦。